তাদের সমীক্ষা অনুযায়ী বাংলাদেশে প্রায় ৭ শতাংশ মানুষ তথা প্রায় এক কোটি ২০ লাখ মানুষ বার্ষিক ছয় হাজার ডলার বা চার লাখ ৭০ হাজার টাকার বেশি আয় করে। এই স্তরের আয় আমাদের আয়কর আইন অনুযায়ী করযোগ্য। কিন্তু আদায়ব্যবস্থায় ত্রুটির সুযোগ নিয়ে মানুষ বছরের পর বছর রাষ্ট্রকে ফাঁকি দিয়ে যাচ্ছে। এবারও বাজেট গতানুগতিক হয়েছে বলে অনেকে সমালোচনা করেছেন। তবে কোনো কোনো বিশ্লেষক বলছেন, প্রস্তাবিত বাজেটে বাস্তবায়ন কাঠামো এবং বাজেট অর্থায়ন ব্যবস্থায় বেশ পরিবর্তন আনা হয়েছে। তাঁদের মতে, সরকারি ও বেসরকারি সব চাকরিজীবীর আয়ের রিটার্ন দাখিল বাধ্যতামূলক করার ফলে করের জাল দ্রুত বিস্তৃত হতে পারে। অবশ্য বেসরকারি চাকরিজীবী মহলে এ নিয়ে উদ্বেগ দেখা দিয়েছে।